Re:Zero -Starting Life in Another World-
Re:Zero -Starting Life in Another World- (azərb. Re: Sıfır -Başqa dünyada həyata başlamaq-‎), Yaponiyada tanınan adı ilə Re:Zero kara Hajimeru Isekai Seikatsu (Re：ゼロから始める異世界生活?, azərb. Re: Fərqli dünyada sıfırdan həyat‎), bəzən Re: Life in a different world from zero və ya qısaca Re:Zero — Şiniçiro Otsukanın rəssamlığı ilə Tappey Naqatsuki tərəfindən yazılmış ranobe seriyası. Yaponiyada yaşayan adi oğlan və hikikomori olan Subaru Natsukinin səhvən alternativ dünyaya düşməsindən, bu dünyada Emiliya adlı gümüş saçlı qız ilə tanış olmasından və "Ölümdən qayıdış" adlı gücə malik olduğunu aşkarlamasından bəhs edir. "Re:Zero" ilk öncə Shōsetsuka ni Narō veb-roman saytında yayımlanırdı, lakin daha sonra ranobe şəklinə salınmışdır. Media Factory 24 yanvar 2014-cü ildən bu yana ranobe seriyasının 38 cildini MF Bunko J imprinti ilə buraxmışdır. Ranobe seriyasının ilk 3 arkı əsasında manqa adaptasiyaları istehsal olunmuşdur. Dayçi Matsue tərəfindən hazırlanan birinci manqa Media Factory tərəfindən 2014-cü ilin iyunundan 2015-ci ilin martına kimi nəşr olunmuşdur. Makoto Fuqetsu tərəfindən istehsal olunmuş ikinci manqa 2014-cü ilin oktyabrından Square Enix tərəfindən nəşr olunur. Matsue tərəfindən hazırlanan üçüncü manqa 2015-ci ilin mayından Media Factory tərəfindən çap olunur. Bundan əlavə, Media Factory tərəfindən müxtəlif manqakaların əlindən çıxmış iki manqa antologiyası nəşr olunmuşdur. White Fox studiyası tərəfindən anime serialı adaptasiyası istehsal olunmuşdur. Anime serialı Yaponiyada 4 aprel 2016-cı ildən 19 sentyabr 2016-cı ilə kimi yayımlanmışdır. 30 mart 2017-ci ildə 5pb. tərəfindən "Re:Zero -Starting Life in Another World- Death or Kiss" adlı vizual roman adaptasiyası buraxılmışdır. 2018-ci ildə OVA seriyası, 8 noyabr 2019-cu ildə isə ikinci OVA seriyası buraxılmışdır. 2020-ci ilin aprelində ikinci mövsümünün yayımlanması planlaşdırılsa da, koronavirus pandemiyası səbəbilə 8 iyul 2020-ci ildə yayımlanması başlamışdır. Yeni mövsümün ikinci hissəsi isə 2021-ci ilin yanvarından martına kimi yayımlanmışdır. Ranobe və üç manqa adaptasiyası Yen Press tərəfindən Şimali Amerikada nəşr olunmuşdur. Anime adaptasiyası isə Anime Limited tərəfindən Böyük Britaniyada, Crunchyroll tərəfindən Şimali Amerikada lisenziyalaşdırılmışdır. Cənub-Şərqi Asiyada isə Muse Communication tərəfindən lisezniya hüquqları əldə olunmuşdur. Ranobe seriyasının 3 milyondan çox nüsxəsi, anime serialının isə 60.000 diski satılmışdır. Ranobe seriyası "başqa dünya" konsepsiyasına görə təriflənmiş, lakin ləng dialoqlarına görə tənqid olunmuşdur. Anime serialı isə "mədəni kompleks dünya"sına və personajlarına görə bəyənilmişdir. Franşiz 2015–2016 Newtype Anime Mükafatı və 2017 Sugoi Japan mükafatını qazanmış, 2016-cı ildə ilin animesinə namizəd olmuşdur.